标题：1150年
历史纪年
公元1150年，南宋绍兴二十年
通鉴记载
高宗受命中兴全功至德圣神武文昭仁宪孝皇帝绍兴二十年（金天德二年）
春，正月，辛巳，金以同知中京留守事萧裕为秘书监。
甲申，金贺正旦国信副使西上合门使刘箴辞行，国信使殿前右副都点检完颜衮以病不能入见，命医官赵琦送至境上，金主亦遣使趣之。
丁亥，军校施全劫秦桧于道，执得，诘之，曰；“举国与金为仇，尔独欲事金，我所以欲杀尔也！”壬辰，磔全于市。由是桧出，列兵五十，持长梃以自卫。
癸巳，金主尊嫡母图克坦氏及母大氏俱为皇太后。
金主之弑东昏也，图克坦闻之愕然，与太祖妃萧氏叹曰：“帝虽失德，人臣岂可如此。”及迎入宫，见金主，不贺，金主衔之。至是并加尊号，图克坦居东宫，号永寿宫；大氏居西宫，号永宁宫。其后图克坦太后生日，酒酣，大氏起为寿。图克坦太后方与坐客语，大氏跽者久之，金主怒而出。明日，召诸公主、宗妇与太后语者，皆杖之，大氏以为不可，金主曰；“今日之事，岂能尚如前日耶？”
先是金主之父宗干，从其国俗纳齐国公宗雄之妻，而宗雄妻与金主不相能。金主既篡位，囚宗雄妻于府署，旋并其子及宗雄孙七人杀而焚之，弃其骨于濠水。
甲午，以普安郡王第三子惇为右内率府副率。
癸卯，少傅、宁远军节度使、领殿前都指挥使职事杨存中，封恭国公。
乙巳，金主以励官守、务农时、慎刑罚、扬侧陋、恤穷民、节财用、审才实七事诏中外。
丙午，两浙转运判官曹泳，言右承务郎李孟坚省记父光所作《小史》，语涉讥谤，诏送大理寺。光在贬所，常作私史，孟坚间为所亲左奉议郎、新王宫大小学教授陆升之言之。升之讦其事，遂命泳究实。帝曰：“光初进用时，以和议为是，及得执政，遂以和议为非，其反覆如此。”
先是金乌达之妻唐古鼎格有淫行，秉德尝显斥之，乌达衔之，未发。金主既篡位，多忌，会有疾，少间，乌达谮之曰：“秉德见主上数日不视朝，语臣曰：‘若有不讳，谁当继者？’臣曰：‘主上有皇子。’秉德曰：‘孺子岂能胜任，必也葛王乎！’”金主信之，遂出秉德领行台尚书省事，限十日内发行。
二月，戊申朔，金封皇子宗寿为崇王。
庚戌，军器监丞齐旦请春月禁民采捕，秦桧曰：“正为孳育之时。”帝曰：“此系利害。”乃下之刑部。既而本部言春月在法不许采捕。
金主命给天水郡公孙女二人月俸。
丙寅，初作玉牒所。
戊辰，金群臣上金主尊号曰应天广运睿武宣文大明圣孝皇帝，诏中外。永寿、永宁两太后祖父，俱赠官有差。以唐古辨为左丞相，乌达为右丞相。
金主心忌辨，尝与辨观太祖像，指示辨曰：“此眼与尔相似。”辨色动，金主由是益忌之。
丁丑，合门请自今北使在庭，非侍从而尝借官出使，免起居，如见充接伴，即依所借官叙位，从之。
是月，安南进驯象十。
三月，庚辰，金主使龙虎卫大将军、侍卫亲军马步军都指挥使完颜思恭，翰林直学士、通议大夫、知制诰翟永固，来报登位，遗帝金注碗二，绫罗三百，良马六。
癸未，端明殿学士、签书枢密院事余尧弼参知政事，给事中兼侍讲、权直学士院巫亻及为端明殿学士、签书枢密院事。
丙戌，参知政事余尧弼为贺大金登位使；镇东军承宣使、知合门事郑藻假保信节度使，副之。
金主以其弟衮为司徒兼都元帅。
丙申，诏责受建宁军节度副使、昌化军安置李光，永不检举，右承务郎李孟坚，除名，峡州编管。
先是孟坚以《小史》事系狱，至是狱成。光坐主和议反覆，在贬所常出怨言，妄着私史，讥谤朝廷，意在侥幸复用，及与赵子只于罢政后往来交结；孟坚亦为父被罪责降，怨望朝廷，记念所撰《小史》，对人扬说，故有是命。
于是前从官及朝士连坐着八人：徽猷阁直学士、致仕胡寅，坐与光通书，朋附交结，讥讪朝政；龙图阁学士、提举江州太平兴国宫程瑀，坐初除兵部侍郎日以缣帛遗光，且贻书云：“比来无知愚皆以视前为戒，可为叹息”；徽猷阁待制、提举江州太平兴国宫潘良贵，坐尝以团茶寄光，光遗良贵书，其别纸云：“仲晖不敢与书，患难至，能出一只手乎？”仲晖，楼炤字也。良贵答书曰：“参政患难至极矣，要以道自处。仲晖别纸已付之，但恐时未可耳。”直秘阁宗颖，坐尝寄光书云：“孤寒寡援，方赖钧庇，忽闻远适，本欲追路一见，失于探伺，不果如愿。”宝文阁学士、提举江州太平兴国宫张焘，左承议郎、新知邵州许忻，左朝奉大夫、新福建路安抚使参议官贺允中，左奉议郎、福建路安抚主管机宜文字吴元美，坐各与光相知密熟，书札往来，委曲存问，意光再用，更相荐引。诏：“寅落职，瑀、良贵、颖并降三官，焘、忻、允中、元美并降二官。”
庚子，余尧弼辞行，诏巫亻及兼权参知政事。
壬寅，右正言章厦奏：“右承议郎致仕胡寅，天资凶悖，敢为不义。寅为胡安国之子，不肯为亲母持服，士论沸腾，此其不孝之大罪也。寅初傅会李纲，后又从赵鼎，建明不通邻国之问，其视两宫播迁，如越人视秦人之肥瘠。后来梓宫既还，皇太后获就孝养，寅自知前言狂率，乃阴结异意之人，相与睥睨，作为记文，以为今日仕进之人，将赤族而不悟，此其不忠之大罪也。望特赐威断。”诏：“寅责授果州团练副使，新州安置。”
金主召见贺登极使，出徽宗玉带，使持以赐帝，且曰：“此天水郡王故物，今以赐汝主，俾汝主如见其父。并谕汝主，当不忘朕意也。”使退，秘书朗张仲轲曰：“希世之宝，轻赐可惜。”金主曰：“江南之地，它日当为我有，此置之外府耳。”由是臣下皆知金主有南伐意矣。
仲轲本市井无赖，能说传奇小说，杂以俳优诙谐语为业，金主旧引致左右以资戏笑，及篡位，遂擢用之，俄迁秘书丞，转少监。
金主以良弓赐右卫将军芮王亨。亨性直，材勇绝人，喜自负，辞曰：“所赐弓弱，不可用。”金主遂忌之，出为真定尹，谓亨曰：“太宗诸子方强，多在河朔、山东、真定据冲要，如有变，倚卿为重矣。”其实心忌亨也。
金主欲以勤政为名，召近臣讲论，每至夜分。尝问起居注杨伯雄曰：“人君治天下，其道何贵？”对曰：“贵静。”金主默然。明日，复谓曰：“我迁诸部明安分屯边戍，前夕之对。岂指是为非静耶？”对曰：“徙兵分屯，良策也；所谓静者，乃不扰之耳。”乙夜，复问鬼神事，伯雄进曰：“汉文帝召见贾谊，夜半前席，不问百姓而问鬼神，后世犹讥之。陛下不以臣愚陋，幸及天下大计，鬼神之事，未之学也。”金主曰：“但言之，以释永夜倦思。”伯雄不得已乃曰：“臣家有一卷书，记人死复生。或问：‘冥官何以免罪？’答曰：“汝置一册，白日所为，暮夜书之。不可书者，不可为也。’”金主为之改容。夏，四月，戊午，金杀太傅、领三省事宗本及尚书左丞相唐古辨，遣使杀领行台尚书省事秉德。
初，金主为宰相，即患太宗诸子强盛，尝与辨、秉德言之。既篡位，并恶辨、秉德，乃与秘书监萧裕密谋，欲尽杀太宗诸子，而未有以文致其罪，裕曰：“尚书省令史萧玉，索为宗本所厚，人所共知。今托为玉告变状，以取信于人，可按籍诛也。”谋既定，使人召宗本等击鞠，金主先登楼，宗本及判大宗正事宗美至，即杀之。宗本既死，萧裕使人召萧玉。是日，玉送客出城，醉酒，露发披衣，以车载至裕第。逮日暮，玉酒醒，见军士守之，意为人所陷，以头触屋壁，号曰：“臣未尝犯罪，母年七十，幸哀怜之。”裕附耳告之曰：“主上以宗本诸人不可留，今已诛之，欲加以反罪，令汝上告其事，款状已具矣。”其状略曰：“秉德出领行台，与宗本别，因会饮，约内外相应。唐古辨言内侍张彦善相，相太傅有天子分，宗本曰：‘我有兄东京留守在，我何能为！’是时宗美言太傅正是太宗主家子，北京留守卞，临行与宗本言，事不可迟。宗本等将以日近围场内，决计行之云。”裕引萧玉见金主，具如款状所言。金主大喜，以款状宣示中外，遂杀东京留守宗懿、北京留守卞等，凡杀太宗子孙七十馀人，太宗后遂绝。
乌达亦言：“秉德饮酒宗本家，相者言其貌类赵太祖，秉德偃仰笑受其言。臣妻言秉德妻尝指斥主上，秉德与宗本别，指斥尤甚，且谓运数有归。其逆状甚明。”金主遂遣人杀秉德于行台。秉德，宗翰孙也。宗翰子孙被杀者三十馀人，宗翰后亦绝。
金主又杀诸宗室五十馀人。
辛酉，金以尚书省令史萧玉为礼部尚书，秘书监萧裕为尚书左丞，右丞相乌达为司空、左丞相兼侍中，赏告变功也。以刘筈为尚书右丞相，宗义、温都思忠为平章政事，以刘麟为尚书右丞，以布萨思恭为殿前都点检。
癸酉，左朝奉大夫、新知庐州吴逵言：“两淮之间，平原沃壤，土皆膏腴，宜谷易垦，稍施夫力，岁则有收，而茅苇翳塞，莫之加功。望置力田之科，募民就耕，赏以官资，辟田以广官庄。宜令江、浙、福建委监司、守臣，劝诱土豪大姓赴淮南从便开垦。田地归官庄者，岁收谷五百石免本户差役一次，七百石补进义副尉，至四千石补进武校尉，并作力田出身。其被赏后再开垦及元数许参选如法，理名次在武举特奏名出身之上，遇科场并得赴转运司应举。”从之。
五月，戊子，金以平章行台尚书省事、右副元帅大托卜嘉为行台尚书右丞相，元帅如故。壬辰，以左副元帅完颜杲为行台尚书左丞相，元帅如故；同判大宗正事宗安为御史大夫。
时杲自陕西入朝，因从容言曰：“唐建成不道，太宗以义除之，即位之后，力行善政，后世称贤。陛下以前主失德，大义废绝，力行善政，则如唐太宗矣。金主闻言色变，杲亦自悔其言。金主念杲久握兵在外，颇得士心，忌之，阳尊以殊礼，使系属籍，以玉带玺书赐之。杲至汴，诏谕托卜嘉无使杲预军事，杲不知，每事辄争之。托卜嘉诡曰：“太师梁王以陕西事属公，以河南事属托卜嘉，今未尝别奉诏命；若陕西之事，托卜嘉固不敢干涉也。”托卜嘉久在河南，将士畏而附之，杲始至势孤，争之不得，白于朝，大臣知金主旨，报曰：“如梁王教。”及诏使至汴，谕旨于托卜嘉，使还，托卜嘉独有附奏，杲不得与闻，人皆知金主使托卜嘉图之矣。
甲午，金国贺生辰使、侍卫马步军都指挥使完颜思恭、翰林直学士翟永固，见于紫宸殿。思恭等来报金主代立，既出境，就遣来贺。
六月，甲寅，徽猷阁待制、知台州萧振始至官。初，海寇聚众连年，其势益炽，至是犯台之临门寨、章安镇，故命振为守。
振抵官，奏乞殿前司水军统制王交同捕，许之。交至，振谓之曰：“滨海之民，数年苦贼，若能剿除，愿悉兵力战以宁一方。倘败事，振当奏劾。”交即具舰入海，大败贼众，馀党散去。振以数千缗犒交士卒，为之奏功，郡境遂宁。
庚申，捧日天武四厢都指挥使、武信军承宣使、新江南西路兵马钤辖李横移东路。
横寓信州，适贵溪魔贼窃发，守臣左朝散大夫季柽檄横统兵以备策应，遂获安堵。柽又遣离军人拱卫大夫、果州团练使、添差东南第五副将孙青统兵出战，旋即扑灭，乃诏青厘务。而帅臣王昫劾柽及知县事、左奉议郎叶颙、右朝散大夫，提举常平茶盐公事、权提刑张昌，不能觉察，致贼啸聚，并免官，仍削二秩。
癸亥，特进、观文殿大学士、万寿观使兼侍读秦熺，以进书恩迁少保。
是夏，故相赵鼎之子右承事郎汾，奉鼎丧归葬于衢州常山县。
时李光之狱始竟，而守臣左中奉大夫章杰，与鼎有宿憾，杰知中外士大夫平时与鼎有简牍往来，至是又携酒会葬，意可为奇货。乃遣兵官同邑尉翁蒙之，以搜私酿为名，驰往掩取；复疑蒙之漏言，潜戒左右伺察之。蒙之书片纸，遣仆自后垣出，密以告汾，趣令尽焚箧中书及弓刀之属。比官兵至，一无所得，杰怒，方深治蒙之，而追汾与故侍读范冲之子仲彪，拘于官兵之所。蒙之母诉于朝，秦桧咎杰已甚，诏移蒙之兰溪尉，下其事于浙东安抚司，事遂息。
杰客魏掞之，慨然以书谯杰，长揖而归，杰亦不害。掞之，建阳人，少有大志，师事籍溪胡宪。
秋，七月，癸未，安德军承宣使、知大宗正事士夽为昭信军节度使。
金左丞相乌达早朝，以阴晦将雨，意金主不视朝，先趋出，百官皆随之去。已而金主御殿，知乌达率百官出朝，恶之，己丑，出为崇义军节度使。以平章政事温都思忠为左丞相，以尚书左丞萧裕为平章政事，以右丞刘麟为左丞，以侍卫亲军步军都指挥使完颜思恭为右丞，参知政事张浩丁忧，起复如故。
八月，甲辰朔，诏特进、提举江州太平兴国宫、连州居住张浚移永州。
辛酉，权尚书礼部侍郎兼侍讲陈诚之，均州观察使、知合门事钱恺，为大金贺正旦使副；起居舍人兼权直学士院王?严，武节大夫、和州团练使、权知合门事赵述，为生辰使副。述尝在遣中，以疾免，至是复命之。
初，东昏王之世，皇太后岁遗裴磨申后礼物臣万，及代立，遂削此礼。诚之比入境，预为逊词谕之，金人竟不敢言。及还，帝嘉之。
九月，丙戌，诏：“金国人使，自今于淮阴县取接，令本路转运判官沈调如法修盖馆舍。”以金人言，人使合于近便处山东邳州路取接往来故也。
自建炎初，剧盗范汝为窃发于建之瓯宁县，朝廷命大军讨平之。然其民悍而习为暴，小遇岁饥，即群起剽掠。去岁因旱凶，民杜八子者，乘时啸聚，遂破建阳。是夏，民张大一、李大二，复于回源洞中作乱，安抚使仍岁调兵击之。
庚午，参知政事余尧弼，签书枢密院事巫亻及，请自今参退，依典故权赴太师秦桧府第聚议，从之。时桧以疾在告故也。
甲午，金立惠妃图克坦氏为皇后。金主喜饰诈，初为宰相，妾媵不过数人，及篡位，图克坦氏以岐国妃进位皇后，妾大氏、萧氏、耶律氏以次进封。其后逞欲无厌，淫肆蛊惑，不能自制矣。
十月，癸卯，金太师、领三省事勖致仕。勖见宗本以无罪见诛，髭须顿白，因上表请老。金主初不许，赐以玉带，优诏谕之，有大事，令宰相就第商议，入朝不拜。勖遂称病笃，表情益切，金主不怿，从之。后与宗室俱迁中都。
辛未，金杀太皇太妃萧氏，太祖妃也。
金主之母大氏既尊为太后，每有宴集，太妃坐上坐，大氏执妇礼，金主积不能平，乃诬太妃以隐恶，杀之，并及其所生子任王。
金主欲杀辽王舍音子孙及平章政事宗义等，元帅令史约索希金主旨，诬左副元帅杲父子谋反。约索先学杲手署及印文，诈为契丹小字家书，与其子宗安；从左都监浑都上变，封题作已经开拆者，书纸隐隐有白字，作曾经水浸致字画分明者，称御史大夫宗安于宫门外遗下，约索拾得之，其书多怨望谋逆语。有司鞫问，宗安不服，曰：“使真有此书，我剖肌血藏之犹恐泄漏，安得于朝门下遗之！”掠笞楚毒，宗安神色不变。宗义不胜搒掠，自诬服。宗安曰：“今虽无以自明，九泉之下，当有冤对。吾终不能引屈。”竟不服而死。金主使人杀杲于汴，宗义等论死，皆灭其族。以魏王之孙呼尔察好修饰，亦族之。杲既死，金之宿将尽矣。
十一月，癸未，国子监李琳言本监经史未备，请下诸州有本处起发，从之。
金尚书左丞相刘筈罢，以会宁牧图克坦恭为平章政事。尚书左丞刘麟、右丞完颜思恭罢，以参知政事张浩为尚书右丞。乙酉，以行台尚书左丞张通古为尚书左丞。
戊子，金主戒约官吏。
己丑，金主命庶官许置次室二人，百姓亦许置妾。
十二月，癸卯朔，金诏去群臣所上尊号。
丙午，金初定袭封衍圣公俸格。命外官去所属百里外者，不许参谒；百里内者，往还不得过三日。
癸丑，金立太祖射碑于吉迪勒部，金主及皇后致奠于碑下。
乙卯，金有司奏庆云见，金主曰：“自今瑞应毋得上闻。”
己未，金罢行台尚书省事，改都元帅府为枢密院。以左副元帅大托卜嘉为尚书右丞相兼中书令，参知行台省事张中孚为参知政事，都元帅兖为枢密使、太尉、领三省如故，元帅左监军昂为枢密副使，刑部尚书赵资福为御史大夫。
己巳，金贺正旦使正奉大夫、秘书监兼左谏议大夫萧颐等，入见于紫宸殿。
历史大事
宋设力田科
两淮之间，土地乎坦肥沃，只要稍事耕作，即可岁岁有收，然未得到应有重视。绍兴二十年（1150）四月，宋廷应新知庐州（今安徽合肥）吴逵所请，设置力田科，赏官资募民辟田，又令江、浙、闽等地官员劝诱土豪百姓赴淮南从便开垦，并规定，凡”田地归官庄者，岁收谷五百石，免本户差役一次，七百石补进义副尉，至四千石补进武校尉，并作力田出身”等。力田科的设置，有助于南宋两淮地区农业生产的恢复。
施全刺杀秦桧
秦桧卖国媚金，宋人多愤恨之。绍兴二十年（1150）正月，秦桧入朝，殿前司前后军使臣施全持刀行刺，为轿子所挡，没有砍中，施全被捕。秦桧又惊又怒，亲自审讯。施全愤然说，全国都与金人为仇，你却要事金卖国，我便要杀你。壬辰，秦桧以磔刑处死施全。此后，秦桧平时不敢出门，居家戒备森严，外出即以卫兵随身护卫。
李光之狱
宋代史学发达，私人著史风气盛行。秦桧专权，为防其罪恶载入私史，屡次求禁私史而兴文字狱。李光因主张抗金而忤秦桧。绍兴十一年（1141），责授建宁军节度副使、藤州（今广东藤县东）安置，后移琼州（今海南海口）。绍兴二十年（1150）正月，秦桧借口李光在贬所写私史，其子李孟坚传诵之，语涉讥谤，命送大理寺查讯。三月，狱成。李光被移至昌化军（今广东儋县西北）安置，永不检举；李孟坚被除名，峡州（今湖北宜昌）编管。胡寅、程瑀等与李光有联系的八名官员也被牵连，受到不同的处分。
海陵王大杀宗室反对派
为巩固皇位，海陵王大杀宗室反对派。天德二年（1150）四月，杀太傅及领三省事宗本、尚书左丞相唐括辩、判大宗正府事宗美。遣使杀领行台尚书省事秉德，东京留守宗懿，及太宗子孙七十余人，宗翰子孙三十余人，诸宗室五十余人。通过以上行动，海陵王基本上铲除了异己势力，稳定了统治。
海陵王任用汉人、契丹人和渤海人
海陵王继位后，在镇压宗室反对派、任用弟完颜衮等女真族亲信的同时，大批任用汉人、契丹人和渤海人。在天德二年（1150）至三年（1151）这段时间内，海陵王任命奚人萧裕先为秘书监，再为尚书左丞，后为平章政事；汉人张通古为尚书左丞；渤海人张浩为尚书右丞等。这样，金廷成了一个多民族的统治集团，有利于各族文化的交流与融合。
贵溪黄曾起义
绍兴二十年（1150）四月，宋信州（今江西上饶）人黄曾率魔尼教徒四千余人起义，攻克贵溪县（今江西贵溪）。不久，为江西兵马钤辖李横等镇压。